พระราชกฤษฎีกาเงินสวัสดิการเกี่ยวกับเงินเพิ่มค่าครองชีพชั่วคราว พ.ศ.2521
พระราชกฤษฎีกา
พระราชกฤษฎีกา
เงินสวัสดิการเกี่ยวกับเงินเพิ่มค่าครองชีพชั่วคราว
พ.ศ.
2521
---------

ภูมิพลอดุลยเดช ป.ร.

ให้ไว้ ณ วันที่ 29 ธันวาคม พ.ศ.2521

เป็นปีที่ 33 ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้า ฯ
ให้ประกาศว่า

โดยที่เป็นการสมควรปรับปรุงหลักเกณฑ์เกี่ยวกับการจ่ายเงิน วิธีการเบิกจ่าย และอัตราการจ่าย
เงินเพิ่มค่าครองชีพชั่วคราว

อาศัยอำนาจตามความในมาตรา 159
ของรัฐธรรมนูญแห่งราชอาณาจักรไทย มาตรา 3
แห่งพระราชบัญญัติการกำหนดหลักเกณฑ์เกี่ยวกับการจ่ายเงินบางประเภทตามงบประมาณ
รายจ่าย พ.ศ.2518 มาตรา 28
แห่งพระราชบัญญัติระเบียบข้าราชการพลเรือน พ.ศ. 2518
มาตรา 8 แห่งพระราชบัญญัติระเบียบข้าราชการฝ่ายตุลาการ พ.ศ.
2518
มาตรา 8 แห่งพระราชบัญญัติระเบียบข้าราชการฝ่ายอัยการ พ.ศ.
2521
มาตรา 7 แห่งพระราชบัญญัติระเบียบข้าราชการตำรวจ พ.ศ. 2521
และ
มาตรา 14 แห่งพระราชบัญญัติระเบียบข้าราชการทหาร พ.ศ. 2521
จึงทรงพระกรุณาโปรดเกล้า ฯ ให้ตราพระราชกฤษฎีกาขึ้นไว้
ดังต่อไปนี้

มาตรา 1
พระราชกฤษฎีกานี้เรียกว่า `พระราชกฤษฎีกาเงินสวัสดิการเกี่ยวกับเงินเพิ่มค่า
ครองชีพชั่วคราว พ.ศ. 2521'
 มาตรา 2 พระราชกฤษฎีกานี้ให้ใช้บังคับตั้งแต่วันที่ 1 ตุลาคม พ.ศ. 2521
เป็นต้นไป

มาตรา 3
ให้ยกเลิกประกาศของคณะปฏิวัติ
ฉบับที่ 7 ลงวันที่ 28 ตุลาคม
พ.ศ. 2520

มาตรา 4 ในพระราชกฤษฎีกานี้

`ข้าราชการ' หมายความว่า
ข้าราชการพลเรือนตามกฎหมายว่าด้วยระเบียบข้าราชการพลเรือน
ข้าราชการฝ่ายตุลาการตามกฎหมายว่าด้วยระเบียบข้าราชการฝ่ายตุลาการ ข้าราชการฝ่ายอัยการ
ตามกฎหมายว่าด้วยระเบียบข้าราชการฝ่ายอัยการ
ข้าราชการพลเรือนในมหาวิทยาลัย
ตามกฎหมาย
ว่าด้วยระเบียบข้าราชการพลเรือนในมหาวิทยาลัย ข้าราชการฝ่ายรัฐสภาตามกฎหมายว่าด้วยระเบียบ
ข้าราชการฝ่ายรัฐสภา
ข้าราชการตำรวจตามกฎหมายว่าด้วยระเบียบข้าราชการตำรวจ และ
ข้าราชการทหาร ตามกฎหมายว่าด้วยระเบียบข้าราชการทหาร

`ลูกจ้าง' หมายความว่า
ลูกจ้างซึ่งได้รับค่าจ้างจากเงินงบประมาณรายจ่าย เว้นแต่ลูกจ้าง
ชาวต่างประเทศที่มีสัญญาจ้างและลูกจ้างสำนักราชการในต่างประเทศ

`พ.ช.ค.' หมายความว่า
เงินสวัสดิการเกี่ยวกับเงินเพิ่มค่าครองชีพชั่วคราวที่จ่ายช่วยเหลือ
ข้าราชการหรือลูกจ้างตามภาวะเศรษฐกิจ

มาตรา 5
ภายใต้บังคับมาตรา 6
ข้าราชการหรือลูกจ้างซึ่งได้รับเงินเดือนหรือค่าจ้างต่ำกว่า
อัตราเดือนละสี่พันเก้าร้อยหกสิบบาท
ทั้งนี้เมื่อหักเงินเบิกลดเนื่องจากการปรับชั้นเงินเดือน (ถ้ามี)
ออกแล้ว
ให้ได้รับ พ.ช.ค. ในอัตราเดือนละสองร้อยบาท

การคำนวณอัตราค่าจ้างรายวันหรือรายชั่วโมงเป็นรายเดือนเพื่อประโยชน์ตามวรรคหนึ่ง ให้เป็น
ไปตามระเบียบที่กระทรวงการคลังกำหนด

มาตรา 6
ข้าราชการหรือลูกจ้างดังต่อไปนี้
ไม่มีสิทธิได้รับ พ.ช.ค.

(1)
ข้าราชการซึ่งได้รับเงินเพิ่มพิเศษสำหรับข้าราชการซึ่งมีตำแหน่งหน้าที่ประจำอยู่ในต่างประเทศ

(2) ข้าราชการหรือลูกจ้างซึ่งได้รับเงินเดือนหรือค่าจ้างไม่ต่ำกว่าอัตราเดือนละสี่พันเก้าร้อยหกสิบ
บาท
แต่ได้ถูกลงโทษตัดเงินเดือนหรือค่าจ้างจนเป็นเหตุให้ได้รับเงินเดือนหรือค่าจ้างจริงต่ำกว่าอัตรา
เดือนละสี่พันเก้าร้อยหกสิบบาท

มาตรา 7
การจ่ายเงินงบประมาณรายจ่ายเป็น
พ.ช.ค. ให้นำพระราชกฤษฎีกาว่าด้วยการจ่าย
เงินเดือน เงินปี
บำเหน็จบำนาญ
และเงินอื่นในลักษณะเดียวกัน
หรือระเบียบว่าด้วยการจ่ายค่าจ้าง
ลูกจ้างของส่วนราชการ แล้วแต่กรณีมาใช้บังคับโดยอนุโลม เว้นแต่ในกรณีที่ผู้มีสิทธิได้รับ พ.ช.ค. ถึง
แก่กรรม ให้จ่าย พ.ช.ค. เพียงวันที่ถึงแก่กรรม

การเบิกจ่าย พ.ช.ค. ให้เป็นไปตามระเบียบที่กระทรวงการคลังกำหนด

มาตรา 8
ให้รัฐมนตรีว่าการกระทรวงการคลังรักษาการตามพระราชกฤษฎีกานี้
ผู้รับสนองพระบรมราชโองการ

ส. โหตระกิตย์

รองนายกรัฐมนตรี 
---------------------------------------------------------------------
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่เป็นการสมควรปรับปรุงการ
จ่ายเงินช่วยเหลือเพิ่มค่าครองชีพชั่วคราวเพื่อให้เหมาะสมกับสภาวะค่าครองชีพในปัจจุบันและสอดคล้อง
กับอัตราเงินเดือนของข้าราชการและลูกจ้างที่ปรับปรุงใหม่ จึงจำเป็นต้องตราพระราชกฤษฎีกานี้ขึ้น